**Buze arse de dorinţă**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Să pier acum, murind într-un sărut!“

William Shakespeare

- Aceste buze arse de dorinţă,

Crăpate-asemeni lutului încins,

Au înflorit sub unica credinţă

Că-ntr-un sărut nu poate fi cuprins

Decât un infinit de sentimente,

Un amalgam de soare şi pământ,

Atingeri, explorând inconştiente,

Ce n-au echivalenţă în cuvânt.

Învie-mă şi-nvaţă-mă să număr

Dorinţă cu dorinţă, fir cu fir,

Sărutul tău alunecând pe umăr,

Iubite, nu-mi dă voie să respir.

- Am adunat secundele cu grijă

Să nu se piardă vreun crâmpei din ele

Iar din clepsidra noastră nicio schijă,

Să port pe buze gustul unei stele

Un anotimp întreg, o primavară

În care amândoi am înflorit

Când sufletu-mi vibra ca o vioară,

Iar tu mi-ai tatuat un răsărit

Pe buzele aprinse de dorință,

Uscate de zăpadă și de ger;

Azi las în urmă orice suferință,

Sărutul tău să fie viager.

Liliana Trif Ioan Grigoraș

Din volumul Din paradisul aproape pierdut -

Editura PIM Iași - 2015